HARIDUS-, KULTUURI- JA SOTSIAALKOMISJONI 
koosoleku PROTOKOLL

Tabasalu									15. aprill 2014 nr 4

Algus kell 16.00, lõpp kell 18.20.

Koosoleku juhataja: komisjoni esimees Ott Kasuri.
Protokollija: volikogu kantselei juhataja Ive Eevel
Osa võtsid: Ene Alttoa, Galina Kostõleva, Hardi Volmer, Maris Viisileht, Meelis Härms, Kaupo Rätsepp, Katrin Krause.
Puudusid: Martina Mamontov, Olav Aarna, Kalev Konsa. 
Kutsutud olid: sotsiaal- ja tervishoiuosakonna juhataja Tiia Spitsõn, haridus- ja kultuuriosakonna juhataja Ervin Jürisoo, kultuuri- ja spordispetsialist Karin Pops.

Koosoleku alguseks oli kohal 8 komisjoni liiget.

Koosoleku päevakord:
1.	Harku Vallavolikogu 25. veebruari 2010 määruse nr 6 “Lapsehoiuteenuse toetamise tingimused ja kord” muutmine;
2.	Laste sotsiaalhoolekande korraldus Harku vallas;
3.	Ülevaade kooliõpilaste tunnustamisest; 
4.	Riigigümnaasiumi fookusgrupi ülevaade;
5.	Kultuuri fookusgrupi ülevaade;
6.	Lastehoiu fookusgrupi ülevaade.

Keegi päevakorra vastu ei olnud.

1. Harku Vallavolikogu 25. veebruari 2010 määruse nr 6 “Lapsehoiuteenuse toetamise tingimused ja kord” muutmine
Ettekandega esines sotsiaal- ja tervishoiuosakonna juhataja Tiia Spitsõn.
Eelnõuga tehakse ettepanek muuta Harku Vallavolikogu määruse „Lapsehoiuteenuse toetamise tingimused ja kord“ toetuse määramise ja maksmise nõuet selliselt, et taotleja ja lapse elukoht rahvastikuregistri andmete alusel toetuse taotlemisele eelneva aasta 31. detsembri seisuga oleks Harku vald ning sama määrusega kehtestada ka (praegu eraldi määrusega kehtestatud) toetuse suurus.

Küsimusi ei esitatud.

Otsustati: 
ühehäälselt (8 poolthäälega) suunata eelnõu volikokku ning toetada määruse vastuvõtmist volikogu istungil.

2. Laste sotsiaalhoolekande korraldus Harku vallas
Ülevaate laste sotsiaalhoolekande korraldusest Harku vallas andis sotsiaal- ja tervishoiuosakonna juhataja Tiia Spitsõn.

Küsimusi esitasid ja sõna võtsid kõik komisjoni liikmed.

Komisjon võttis saadud informatsiooni teadmiseks ja tegi Vallavalitsusele ettepaneku kaaluda nö hea koolipidamise tava juurutamist- kõigis Harku valla koolides propageeritakse tervislikke eluviise ja pakutakse õpilastele võimalust süüa hommikuputru ning keelatakse karastusjookide müük .

3. Ülevaade kooliõpilaste tunnustamisest 
Eelmisel komisjoni koosolekul tõusetus küsimus Harku valda maakondlikul ja vabariiklikul aineolümpiaadidel hästi esindanud ehk 1-3 koha saavutanud õpilaste tunnustamise osas. Vallavalitsus on tänaseks saanud andmed TÜG-ist.

Küsimusi esitasid ja sõna võtsid: E. Alttoa, O. Kasuri, K. Krause, M. Viisileht.

Lisaselgitusi jagasid E. Jürisoo ja K. Pops.

Komisjon võttis saadud informatsiooni teadmiseks ja tegi Vallavalitsusele ettepaneku selgitada välja ka teistest Harku valla koolidest maakondlikul ja vabariiklikul aineolümpiaadidel 1-3 koha saanud õpilased ning tegeleda teemaga edasi selliselt, et tunnustamisüritus oleks võimalik läbi viia maikuus. 

4. Riigigümnaasiumi fookusgrupi ülevaade 
Ülevaate 9.aprillil Saku Gümnaasiumis toimunud Harjumaa haridusjuhtide infopäevast andis Ott Kasuri. 
Vallavanem Kaupo Rätsepp tutvustas komisjoni liikmetele Keila, Saue, Paldiski Linnavalitsuste ja Harku ning Saku Vallavalitsuste ühispöördumist Haridus- ja Teadusministeeriumile, mis puudutab riigigümnaasiumite rajamist Harjumaale.

Küsimusi esitasid ja sõna võtsid: H. Volmer, E. Alttoa, M. Viisileht.

Komisjon kiitis pöördumise heaks.

5. Kultuuri fookusgrupi ülevaade
Kultuuri fookusgrupi juht Katrin Krause andis ülevaate 02.04.2014 kogunemisest. Seekord oli arutlusel vallavalitsuse nägemus Vallavolikogu 28.06.2012 määruse number 10 „Projektipõhise tegevuse toetamise kord Harku vallas“ muutmisest. Vallavalitsuse ettepanek on muuta määrust selliselt, et toetatakse Külakeskuse hoone ülalpidamisega otseselt seotud haldamiskulusid ning lisaks töötaja palgakulusid kuni 60% ulatuses Eesti keskmisest palgast 3. kvartali seisuga. 
Fookusgrupis muudatus heakskiitu ei pälvinud, mistõttu oli ettepanek arutlusel ka Vabaühenduste Ümarlaua 07.04.2014 toimunud kokkusaamisel. Nimetatud kokkusaamisel lepiti kokku, et ülevaate saamiseks kantide keskustest, võimalustest, tegevustest ning vallaelanike ootustest koostatakse küsitlusvorm.

Küsimusi esitasid ja sõna võtsid: M. Härms, O. Kasuri, E. Alttoa, K. Rätsepp, M. Viisileht.

Lisaselgitusi jagas K. Pops. 

Komisjon võttis saadud informatsiooni teadmiseks ja tegi ettepaneku nimetatud küsitlus viia läbi koos vallaelanike uuringuga.

Koosolekult lahkusid: H. Volmer, M. Härms ja K. Krause. Kohal 5 komisjoni liiget.

6. Lastehoiu fookusgrupi ülevaade 
Maris Viisleht andis ülevaate Linnade ja Valdade Päevadel 2014 Viimsi LA Laanelinnu ja Leppneeme Lasteaedade õppejuhi poolt tutvustatud Viimsi LA pilootprojekti ühe õpetaja süsteemist (st lasteaiarühmas töötab 1 õpetaja ja 2 assistenti senise 2 õpetaja ja 1 õpetaja abi asemel). 

Küsimusi esitasid ja sõna võtsid: O. Kasuri, E. Alttoa, K. Rätsepp.

Komisjon võttis saadud informatsiooni teadmiseks ning tegi Vallavalitsusele ettepaneku korraldada Harku valla lasteaedade direktoritele õppekäik Munitsipaallasteasutusse Viimsi Lasteaiad ning kaaluda, kas Harku valla lasteasutustes võiks kasutusele võtta 1 õpetaja süsteemi, seda enam, kui on olemas pidev puudus lasteaiaõpetajatest (Harku Valla Teatajas on olnud viimased 11 kuud kuulutused kaadri leidmiseks valla lasteaedadesse)? Sellele süsteemile võib üle minna ka ühe rühma kaupa, kusjuures asutuse palgavahendite piires peaks siis õpetaja palga tõstma üldhariduskoolide klassiõpetaja palga alamäärani .

Järgmine komisjoni koosolek toimub 20.05.2014 kell 16.00. 

Ott Kasuri
Haridus-, kultuuri- ja sotsiaalkomisjoni esimees ja
koosoleku juhataja